একদা এক কদাচারী কীট নিজেকে বলে- ‘আমি বড় হব’। তখন সে একটি বরাহে রূপান্তরিত হল। কীট কিছুকাল বরাহজীবন যাপন করার পর বলল- ‘আমি বড় হব’। তখন সে একটি অশ্বে রূপান্তরিত হল। কিছুকাল অশ্বের জীবন যাপন করার পর সে একদিন আবার বলল- ‘বড় হব’। তখন সে একটি মানুষে রূপান্তরিত হল। বহুকাল মানবজীবন যাপন করার পর একদিন তার মৃত্যুর সময় উপস্থিত হল। কিন্তু দীর্ঘ মানবজীবনে একবারও তার মনে হয়নি- ‘বড় হব’। হঠাৎ মৃত্যুর পূর্বে তার মনে হল– তার বড় হবার কথা ছিল! সে তৎক্ষণাৎ ‘বড় হব, বড় হব’ বলতে বলতে মৃত্যুর কোলে ঢলে পড়ল। কিন্তু সে আর বড় হতে পারল না। পুনরায় সে কীটের গর্ভে কীটরূপে জন্ম নিল।